
FYLKESMANNEN I NORDLAND



Saksbehandler og innvalgstelefon

Vegar Pedersen, 75 53 15 85

vegar.pedersen@fm-no.stat.no

Vår dato
Vår referanse 
Vår arkivkode


02.07.01
2001/04886
433.52


Deres dato
Deres referanse


02.07.01  
  

Østsiden sausankerlag

v/Elin Bakken

Evjen

8226  STRAUMEN 

Fellingstillatelse på jerv i deler av Sørfold og Fauske kommuner

Vi viser til Deres søknad sendt på telefaks 02.07.00 om fellingstillatelse på jerv i Siso-området, samt telefonisk kontakt med Elin Bakken 25.06, 28.06 og 29.06.01.

Vedtak

Fylkesmannen i Nordland gir med dette Østsiden sausankerlag fellingstillatelse på én jerv i Siso-området. Tillatelsen gjelder fra og med 30. juni til og med 16. juli 2001. 

Vedtaket ble gitt muntlig til Elin Bakken 30.06.01.

Bakgrunn

Sausankerlaget viser i sin telefaks til at om lag 15 lam er savnet fra besetningene i beitelagets område, hvorav 5 lam er funnet dokumentert drept av jerv, samt 2 voksne sau som døde under jaging.

Grunnlaget for avgjørelsen

Fellingstillatelsen er gitt i medhold av ”Lov om viltet av 29.05.81” og ”Forskrift om forvaltning av bjørn, jerv, ulv og gaupe av 09.07.93”, jf Direktoratet for naturforvaltnings (DN) brev av 30.05.01 der Fylkesmannen i Nordland er gitt myndigheten å forvalte betinget fellingstillatelse på 2 jerv innen en gitt tidsramme og under gitte vilkår. 

Fellingstillatelse gis for å forhindre ytterligere tap av bufe eller tamrein i situasjoner der det allerede er en akutt tapssituasjon. Ved avgjørelsen skal det bl a tas hensyn til skadenes omfang og utvikling. Før skadefellingstillatelse gis skal det vurderes om det i stedet skal gjennomføres forebyggende tiltak. Det skal også tas hensyn til størrelse og sammensetning av vedkommende rovviltbestand. 

Forhold som er vurdert ved avgjørelsen

Størrelse og sammensetning av jervbestanden i Nordland

I 2001 ble det registrert 9 sikre og sannsynlige ynglinger av jerv i Nordland. Dette tallmaterialet må imidlertid ikke anses som endelig da det ennå gjenstår barmarkssjekker på noen usikre hilokaliteter, samt at det er Norsk institutt for naturforskning som til slutt gjør den endelige vurderingen av datagrunnlaget. Det er registrert en relativ høy avgang av jerv i Nordland siste jaktår. I løpet av lisensjakta 2000/2001 ble det felt 5 jerv av ei kvote på 6 dyr. Totalt er det registrert en avgang på 9 jerv i løpet av jaktåret 2000/2001. I tillegg ble en hannjerv felt på skadefellingstillatelse og 2 jervunger avlivet i hi på Styrkesnes-halvøya i mars-april 2001. 

Det ble ikke registrert yngling av jerv i Siso-området i vinter. Sist gang det ble registrert var i fjor, da det ble sannsynliggjort ei jervyngling i Siso/Lappfjellområdet ut fra spor- og synsobservasjoner i området. Det ble felt 2 jerv i Siso-området under lisensjakta sist vinter. 

I følge sentrale retningslinjer skal jerv forvaltes bl a slik at det blir sikret en sammenhengende utbredelse på Nordkalotten. Fylkesmannen vurderer det slik at felling av én jerv i Siso-området ikke vil komme i konflikt med målsetningen om å opprettholde en sammenhengende bestand av jerv i Nord-Norge.

Områdets betydning som beitemark

Østsiden sausankerlag har ca 5 brukere med til sammen ca 400-500 sau og lam. I tillegg benytter Storskog/Sjunkfjell reinbeitedistrikt området til høst/vinterbeiter. Distriktet har 3 driftsenheter med ca 800 rein.

Fylkesmannen i Nordland anser dette som et viktig beiteområde for sau og rein.

Skadenes omfang og utvikling

Det ble registrert 5 lam som drept av jerv 30.06. Samtlige lam ble trolig drept natt til 29.06 i følge vurdering av lokal rovviltkontakt, og er således ferske. I tillegg er det registrert 2 voksne sau som er funnet død, som var jaget på. Alle kadavrene er funnet innenfor et begrenset område i Siso. I tillegg savnes lam fra besetningene i Siso og Holtanlia, og ut fra kodemerking er 15 lam borte fra morsauen i disse 2 beiteområdene. Ut fra områdets beskaffenhet med mye vegetasjon, vil det være vanskelig å finne kadaver. Fylkesmannen vurderer området til et kronisk tapsområde til jerv, hvor det bl.a sist beiteseong var betydelige tap av sau til jerv. Ut fra dette vurderer Fylkesmannen tapene som betydelige, og at det er fare for økte tap. 

Forebyggende tiltak

Fylkesmannen har vurdert forebyggende tiltak i området. Akutt tidlig nedsanking vil være det mest effektive forebyggende tiltaket, men siden tapene har oppstått så tidlig i beitesesongen, anses ikke dette som aktuelt av praktiske og økonomiske årsaker. 

Det ble den 29.06 muntlig gitt midler til ekstraordinært tilsyn i området på bakgrunn av historikken i området, samt at det på dette tidspunktet var registrert 8 lam borte. Dette tilsagnet trekkes nå tilbake siden det ikke er forenlig å utøve felling samtidig som man forsøker å skremme jerven bort fra området.

Særskilt tiltaksområde

Fylkesmannen i Nordland har laget et utkast til en forvaltningsplan for jerv, gaupe, bjørn, ulv og kongeørn i fylket. I planen legger vi opp til at det skal arbeides spesielt intensivt med å få ned tapene av rein og sau i områder som har store gjentatte tap til rovvilt over flere år. Ved å velge ut noen slike særskilte tiltaksområder vil vi prøve å redusere tapene langsiktig i de mest tapsutsatte områdene. I disse områdene brukes det flere virkemidler; både forebyggende tiltak og tiltak rettet mot rovdyrbestandene. 

I samråd med Kontaktutvalget for rovviltsaker i Nordland (KRN) har vi nylig valgt ut Sørfold og deler av Fauske som et slikt tiltaksområde. Østsiden sausankerlag inngår i dette tiltaksområdet.

Etter møter mellom bl.a Fylkesmannen,  kommunene, og sauenæringa er det søkt om midler til forebyggende tiltak fra lokalt hold. I møte med Kontaktutvalget for rovviltsaker i Nordland 30.03.01 ble det gitt midler opparbeidelse av beredskapsarealer for akutt tidlig nedsanking av sau. Dette beredskapsarealet (på Øynes) er ennå ikke ferdig, og vil ikke være aktuell før tidligst beitesesongen 2002.

Konklusjon

På bakgrunn av en vurdering av jervbestanden i fylket, områdets betydning som beitemark, skadeomfanget, potensialet for fremtidige skader på sau og tamrein samt historikken i området, finner Fylkesmannen det riktig å gi fellingstillatelse på én jerv.

Fellingstillatelsen gis på følgende vilkår:

1. Fellingstillatelser gis i forbindelse med akutte skadesituasjoner for å forhindre ytterligere tap av bufe eller tamrein i situasjoner der det allerede foreligger dokumentasjon på at jerv har voldt betydelig skade. Fellingstillatelsen skal derfor være rettet mot skadevoldende individ.

2. Fellingstillatelsen gjelder fra og med mandag 30. juni til og med mandag 16. juli 2001.

3. Tillatelsen gjelder ikke tipse med unge(r). 

4. Tillatt jaktområde er de deler av Sørfold og Fauske kommune som ligger overfor skogrensa i følgende avgrenset område: I sør kommunegrensen mellom Sørfold og Fauske, i øst riksgrensen, i nord grensen mot Rago nasjonalpark og videre i rett linje til Megården, i vest E6. 

5. Fellingslaget oppnevnes av Fylkesmannen i samråd med søker. Det skal kun opprettes ett fellingslag. Alle som deltar i jaktlaget plikter å gjøre seg kjent med dette brevets innhold. Fellingslaget består av:

Ole Johan Kvandal (jaktleder)
Jon Ivar Kvandal

Toralf Bakken


Trond Bakken 

André Westgård


Johnny Larsen

Asløv Larsen


Bjørn Holtan

Bjørn Strømhaug

Hans Kamfjord

Fellingsleder er ansvarlig for å gjøre dette brevet kjent for fellingslaget, samt å kontrollere at jegerne har oppfylt kravene om avlagt storviltprøve senest i 2000 ved jakt med rifle, og innbetalt jegeravgift for inneværende jaktår. Kun personer som er innmeldt og registrert hos Fylkesmannen kan delta på denne fellingstillatelsen. Personell fra Statens naturoppsyn (SNO) kan også bistå etter hvert, og ta over jaktlederfunksjonen.

6. Fellingslaget kan disponere inntil kr 10 000,- til dekning av utgifter i forbindelse med jakta. Rapport og regnskap sendes samlet til Fylkesmannen i Nordland v/miljøvernavdelingen innen 1. august 2001.

7. Oppnevnte jegere plikter å utøve jakten på en human og sikkerhetsmessig forsvarlig måte (jf Viltlovens § 19). Den/de som sårer jerv under forsøk på felling i henhold til tillatelsen, plikter å gjøre det en kan for å få avlivet jerven. Vedkommende plikter å forvisse seg om at påskutt dyr er truffet. Dersom pliktig ettersøk første dag er uten resultat, skal lederen for jaktlaget uten opphold underrette Fylkesmannen og nærmeste politimyndighet. Fylkesmannen avgjør hvordan det videre ettersøk skal ledes. Medlemmene i det oppnevnte jaktlaget skal uten godtgjørelse, såfremt annet ikke er avtalt med Fylkesmannen, bistå forvaltnings- eller politimyndighet i det videre ettersøk.  

8. Ved felling av jerv skal det benyttes våpen og ammunisjon godkjent for storviltjakt. Haglegevær er også tillatt ved jakt på jerv.

9. Eventuell felling skal omgående meldes til Sørfold kommune og Fylkesmannen. Meldingen skal inneholde opplysninger om tid og sted for fellingen. Fellingsstedet skal kunne påvises dersom Fylkesmannen krever det. Hos Fylkesmannen kan det på dagtid gis beskjed på telefon 75 53 15 80 og etter arbeidstid på mobil 948 11 746.

10. Jerv som blir felt på denne tillatelsen er Viltfondets eiendom. Ingen kan derfor på noen måte gjøre seg nytte av felt jerv uten nærmere samtykke fra DN. Uttak av innvoller og flåing av jerv må ikke skje. Felt jerv skal så raskt som mulig bringes til NINA, Tungasletta 2, 7485 Trondheim. Kontaktperson er Frode Holmstrøm.

11. Dersom det er ønskelig å bruke løs hund i forbindelse med jakta, har DN gitt dispensasjon etter viltlovens § 52, siste ledd. Jakleder må da også innhente nødvendige tillatelser etter bufeloven og reindriftsloven.

12. All jakt stanses ved fellingstillatelsens utløp, eller hvis Fylkesmannen av andre årsaker finner å måtte stoppe jakta.

Saksopplysninger

Dette vedtaket blir ikke kunngjort utover utsendelse til adressatene på kopilista. 

Avgjørelsen kan påklages innen 3 uker etter mottatt brev. Klagen skal angi det vedtak som det klages over, og den eller de endringer som ønskes. Klagen skal sendes til Fylkesmannen i Nordland, Molovn 10, 8002 Bodø. Det er ikke anledning til å klage på avslaget på midler til ekstraordinært tilsyn, da dette omfatter reserveposten av midlene til forebyggende tiltak.

Med hilsen

Tore Vatne (e.f.)

fung. fylkesmiljøvernsjef








Vegar Pedersen









rovviltkonsulent

Vedlegg:

Klageskjema

Kopi u/vedlegg:

Direktoratet for naturforvaltning 



Sørfold kommune 



Fauske kommune

Jervenemnda for Nord-Norge samt Nord-Trøndelag v/leder

Norsk institutt for naturforskning 


Fylkesmannen i Nord-Trøndelag

Fylkesmannen i Finnmark


Fylkesmannen i Troms

Lensmannen i Sørfold




Kontaktutvalget for rovviltsaker i Nordland (etter liste)

Statskog, avd Salten 

Statens naturoppsyn




Statens hus
Miljøvernavdelingen
Elektronisk postadresse

Postadresse: 8002 Bodø
Postadresse: som Statens hus
postmottak@fm-no.stat.no

Kontoradresse: Moloveien 10
Kontoradresse: som Statens hus


Telefon: 75 53 15 00
Telefon: 75 53 15 80


Telefaks: 75 52 09 77
Telefaks: 75 53 16 80

